L'objectiu del fons és pal·liar els efectes de la crisi sanitària i rellançar l'economia dels territoris que integren l'EPM
L'Euroregió Pirineus Mediterrània (EPM) ha obert la convocatòria per optar al fons d'ajut econòmic per donar resposta a la crisi generada per la pandèmia de la COVID-19.
Aquest fons, que disposa d'un total de 700.000€, constitueix una resposta específicament euroregional a la situació que viuen els actors que operen conjuntament a les Illes Balears, Catalunya i la Regió d'Occitània.
Els candidats que vulguin beneficiar-se del fons de suport COVID-19 podran enviar una sol·licitud entre el 8 de juny i el 31 d'octubre de 2020.
El fons d'ajut euroregional es destina a cinc grans àrees temàtiques, que coincideixen amb les cinc grans àrees d'actuació de l'EPM: la innovació, el medi ambient i el canvi climàtic, l'ensenyament superior i la recerca, el turisme i la cultura.
Poden optar al fons un gran ventall d'actor: des d'entitats territorials, empreses, universitats i centres de recerca públics i privats, fins a associacions, fundacions o emprenedors.
El fons s'articula al voltant de sis objectius específics.
En primer lloc, la innovació i la recerca, que han d'estar al servei d'una Euroregió autosuficient en termes agroalimentaris.
En segon lloc, l'ensenyament superior: les universitats euroregionals han de permetre la inclusió de tots els estudiants davant els reptes de l'ensenyament a distància.
En turisme, l'Euroregió ha de ser una destinació segura, sostenible i resilient.
Pel que fa al medi ambient, l'economia circular és una prioritat euroregional i es vol posar de relleu el concepte de la proximitat davant de les crisis sanitàries.
A més, cal promoure l'adaptació al canvi climàtic en tots els sectors per aconseguir una millor resiliència, especialment davant les crisis sanitàries.
I finalment, en cultura cal reorientar la producció cultural, especialment la dels joves actors euroregionals, cap a la digitalització dels continguts artístics.
Amb la voluntat de contribuir a aquests objectius, el fons d'ajut s'estructura en dos grans blocs.
D'una banda, els ajuts destinats a consorcis o a altres formes d'associació que presentin projectes d'una durada de 18 mesos.
De l'altra, els ajuts destinats a realitzar estudis prospectius que responguin als objectius plantejats per l'Euroregió i que facin possible que universitats, centres de recerca, empreses i experts puguin treballar conjuntament per donar-hi una resposta comuna.
El fons d'ajut euroregional té una durada de 18 mesos i el seu objectiu final és el desenvolupament d'una major capacitat de resiliència davant l'adversitat actual.
Així doncs, el fons centra els seus esforços en consolidar la cooperació entre els actors euroregionals per ajudar-los a sortir de la situació de crisi.
Els projectes i propostes presentats han de complir els resultats esperats, que es descriuen al reglament del fons d'ajut euroregional.
En aquest sentit, han d'aportar un valor afegit: han de ser precisos, concrets i també mesurables –tant qualitativament com quantitativament– mitjançant indicadors prèviament definits.
Cada comitè sectorial de l'EPM convocat en jurat seleccionarà per unanimitat els beneficiaris del fons de suport i l'import de l'ajut que se'ls assignarà.
La durada de les accions previstes als projectes seleccionats no ha de superar els 18 mesos.
És imprescindible que els beneficiaris del fons de suport estiguin domiciliats als territoris de l'Euroregió Pirineus Mediterrània.
Per sol·licitar l'ajut, cal omplir el formulari que es troba al lloc web www.euroregio.eu –on també es troben les bases–, signar-lo i enviar-lo amb els documents sol·licitats a la següent adreça en llengua francesa o catalana: [EMAIL].
Com a estructura de cooperació territorial que depèn directament dels governs de les Illes Balears, de Catalunya i de la Regió d'Occitània, l'EPM és conscient de la dura realitat que actualment viuen els tres territoris.
Per això vol aportar la seva expertesa en solidaritat i cooperació tot treballant, amb una visió europea, amb i per al territori.
Avui dia, els valors de la integració europea són fonamentals, especialment en un moment en què es demostra que la millor manera de fer front als efectes de la Covid-19 consisteix a treballar de forma coordinada i solidària entre territoris.
La singularitat de l'EPM, un projecte de cooperació política únic, facilitarà els valors d'entesa i col·laboració entre els governs regionals.
Nogensmenys, la situació de crisi actual constitueix una gran oportunitat per enfortir els ecosistemes euroregionals creats arran de la constitució de l'EPM per tal que puguin desenvolupar una millor resiliència davant futures crisis o èpoques d'incertesa.
Durant el mes d'abril, la presidenta del Govern de les Illes Balears, Francina Armengol; el president de la Generalitat de Catalunya, Quim Torra; i la presidenta de la Regió d'Occitània, Carole Delga, ja van manifestar la preocupació pels efectes de la pandèmia COVID-19 a escala euroregional.
Fruit d'aquesta inquietud, el fons d'ajut s'ha constituït com una prova inequívoca del compromís de l'EPM i dels seus dirigents envers els territoris i la ciutadania per als quals treballa.
Visualitza aquí el vídeo explicatiu que ha fet l'Euroregió Pirineus Mediterrània.